text: 5-årig pige er nu død 
  24 august 2015 kl. 04.23
  En pige på fem år, som søndag aften var involveret i en trafikulykke i nærheden af Vejle, har ikke overlevet sine kvæstelser.
  Ulykken skete omkring klokken 18.30 på Horsensvej ved Bredal, der ligger lidt uden for Vejle.
  - Hun cyklede tilsyneladende lige ud foran en bil og kom alvorligt til skade, forklarede vagtchef Jesper Duus fra Sydøstjyllands Politi tidligere på natten til Ritzau.
  Her blev hun ifølge Ekstra Bladet ramt af en 21-årig kvindelig bilist fra lokalområdet.
  Pigen blev overført til OUH, Odense Universitetshospital, men det lykkedes ikke lægerne at redde hendes liv.
  De nærmere omstændigheder omkring ulykken er endnu ikke fastlagt.
  Flere personer var ifølge politiet vidner til den tragiske hændelse, og politiet håber nu, at de kan være med til at kaste lys over den tragiske hændelse.
  